CELEX: 52013PC0325
Language: et
Date: 2013-05-31
Title: Ettepanek: NÕUKOGU OTSUS, milles käsitletakse Minamata elavhõbedakonventsiooni allkirjastamist Euroopa Liidu nimel

|
			
		
		
		52013PC0325
		
			Ettepanek: NÕUKOGU OTSUS, milles käsitletakse Minamata elavhõbedakonventsiooni allkirjastamist Euroopa Liidu nimel /* COM/2013/0325 final - 2013/0168 (NLE) */
			
				
		
		
			
			   	SELETUSKIRI
Elavhõbe ja enamik selle ühendeid on inimestele,
ökosüsteemidele ja elusloodusele väga mürgised. Seepärast
on kõnealune keemiline element tunnistatud alates 2003. aastast ÜRO
keskkonnaprogrammiga (UNEP) üleilmselt murettekitavaks aineks[1] ning ELis rakendatakse
selle aine suhtes 2005. aastal vastuvõetud ühenduse elavhõbeda strateegia
raames põhjalikke kontrollimeetmeid[2].
Lähtudes strateegias määratletud poliitilisest
lähenemisviisist on EL alates 2005. aastast kutsunud üles pidama UNEPi egiidi
all läbirääkimisi elavhõbedat käsitleva rahvusvahelise õiguslikult siduva
instrumendi üle. Elavhõbe on püsiv ning
elavhõbeda heited õhku levivad atmosfääris kaugele, sadestuvad kõikjal ning
kogunevad toiduahelasse, eelkõige kaladesse. Seepärast
ei piisa üleilmse elavhõbedaga seotud probleemi lahendamiseks üksnes ELi
geograafilise alaga piirduvatest meetmetest.
ELi üldises kokkulepitud seisukohas (nõukogu
2008. aasta detsembri järeldused) kutsutakse üles töötama välja elavhõbedat
käsitlev põhjalik instrument, mis hõlmab meetmeid elavhõbeda pakkumise
vähendamiseks, toodetes ja protsessides
elavhõbeda kasutamisega seotud nõudluse vähendamiseks,
rahvusvahelise elavhõbedakaubanduse vähendamiseks, elavhõbeda atmosfääriheite vähendamiseks, elavhõbedat sisaldavate jäätmete keskkonnasõbraliku
majandamise saavutamiseks, keskkonnasõbralike
elavhõbeda ladustamise lahenduste leidmiseks, olemasolevate
saastatud alade puhastamiseks ning teadmiste
parandamiseks. Nõukogu rõhutas oma 2012. aasta
juuni järeldustes, et on tähtis jätkata aktiivset osalemist läbirääkimistes
kõigi tulevase rahvusvahelise elavhõbedakonventsiooni elementide üle. 
UNEP moodustas nõukogu 2009. aasta veebruari
otsusega GC 25/5 valitsustevahelise läbirääkimistekomitee ning andis sellele
sama ulatuslikud volitused elavhõbedat käsitleva põhjaliku ning õiguslikult
siduva instrumendi väljatöötamiseks.
Nimetatud volituste alusel on toimunud viis
valitsustevahelise läbirääkimistekomitee kohtumist: 1. kohtumine 2010. aasta
juunis Stockholmis, 2. kohtumine 2011. aasta jaanuaris Jaapanis, Chiba linnas,
3. kohtumine 2011. aasta novembris Keenias, Nairobis, 4. kohtumine 2012. aasta
27. juunist kuni 2. juulini Uruguays, Punta del Estes ning 5. kohtumine 2013.
aasta 13.–18. jaanuarini Genfis.
Nõukogu volitas 14. detsembril 2010 komisjoni
osalema ELi nimel liidu pädevusse kuuluvates küsimustes, mille kohta liit on
vastu võtnud eeskirjad, elavhõbedat käsitleva õiguslikult siduva instrumendi
üle peetavatel läbirääkimistel, pidades nõu liikmesriikide esindajatest
koosneva erikomiteega ning vastavalt kõnealuse volituse addendumis
sätestatud läbirääkimisjuhistele. 
Viies kohtumine lõppes kavakohaselt ning selle
tulemusena lepiti kokku elavhõbedat käsitleva rahvusvahelise õiguslikult siduva
instrumendi ehk Minamata elavhõbedakonventsiooni tekstis, millega täideti UNEPi
nõukogu otsusega 25/5 antud ülesanne viia läbirääkimised lõpule enne UNEPi
nõukogu 27. regulaarset istungjärku 18.–22. veebruaril 2013 Nairobis .
Kõnealustel läbirääkimistel oli juhtroll Euroopa
Liidul, kes võttis aktiivselt osa komisjonile adresseeritud läbirääkimisjuhiste
kohase tulemuseni jõudmisel.
UNEPi nõukogu 27. istungjärgul avaldati heameelt
läbirääkimiste lõpuleviimise üle ning paluti tegevdirektoril kokku kutsuda
täievoliliste esindajate konverents, et konventsioon vastu võtta ning see
allakirjutamiseks avada.
Uus elavhõbedakonventsioon avatakse
allakirjutamiseks 7.–11. oktoobril 2013 Jaapanis Kumamotos peetaval
diplomaatilisel konverentsil. Selle nimeks saab „Minamata
elavhõbedakonventsioon” Kumamoto lähistel asuva linna järgi, kus 1950ndatel
toimus kõigi aegade suurim elavhõbedareostus.
Elavhõbedakonventsiooni sisu on kooskõlas ELi
üldise seisukohaga, mis lepiti kokku nõukogus 2008. aastal ning mida kinnitati
2012. aastal.
Eespool öeldut silmas pidades on asjakohane, et
Euroopa Liidu esindaja kirjutab alla Minamata elavhõbedakonventsioonile
tingimusel, et konventsioon vastu võetakse. 
2013/0168 (NLE)
Ettepanek:
NÕUKOGU OTSUS,
milles käsitletakse Minamata
elavhõbedakonventsiooni allkirjastamist Euroopa Liidu nimel
EUROOPA LIIDU NÕUKOGU,
võttes arvesse Euroopa Liidu toimimise
lepingut, eelkõige selle artikli 192 lõiget 1 koostoimes artikli 218 lõikega 5,
võttes arvesse Euroopa Komisjoni ettepanekut
ning arvestades järgmist:
(1)       Elavhõbe ja selle ühendid on inimestele,
loomadele ja taimedele väga mürgised ning neid reguleeritakse ELis inimeste
tervise ja keskkonna kaitseks.
(2)       ÜRO keskkonnaprogrammi (UNEP)
nõukogu palus 2009. aastal tegevdirektoril kokku kutsuda valitsustevaheline
läbirääkimiskomitee, kellel on volitused valmistada ette elavhõbedat käsitlev
rahvusvaheline õiguslikult siduv instrument ning kellele anti ülesanne töö
lõpetada enne nõukogu 27. regulaarset istungjärku 2013. aastal.
(3)       Nõukogu volitas detsembris
2010 komisjoni osalema ELi nimel liidu pädevusse kuuluvates küsimustes, mille
kohta liit on vastu võtnud eeskirjad, elavhõbedat käsitleva õiguslikult siduva
dokumendi üle peetavatel läbirääkimistel vastavalt kõnealuse volituse addendumis
sätestatud läbirääkimisjuhistele.
(4)       Nagu algselt oli kavandatud,
viidi läbirääkimised edukalt lõpule valitsustevahelise läbirääkimiskomitee
viiendal kohtumisel, mis toimus 13.–18. jaanuarini 2013 Genfis.
(5)       Kõnealustel läbirääkimistel
oli juhtroll Euroopa Liidul, kes võttis aktiivselt osa komisjonile adresseeritud
läbirääkimisjuhiste kohase tulemuseni jõudmisel.
(6)       Nõukogu avaldas oma 3233.
istungjärgul 21. märtsil 2013 heameelt läbirääkimiste tulemuse üle.
(7)       Elavhõbedat käsitlev
rahvusvaheline õiguslikult siduv instrument ehk Minamata elavhõbedakonventsioon
avatakse allakirjutamiseks 7.–11. oktoobril 2013 Jaapanis Kumamotos toimuval diplomaatilisel
konverentsil.
(8)       Seepärast tuleks
konventsioonile liidu nimel alla kirjutada, tingimusel et leping sõlmitakse
hilisemal kuupäeval,
ON VASTU VÕTNUD KÄESOLEVA OTSUSE: 
Artikkel 1
Minamata elavhõbedakonventsioon
allkirjastatakse liidu nimel tingimusel, et nimetatud konventsioon vastu
võetakse.
Allakirjutatava konventsiooni tekst on lisatud
käesolevale otsusele.
Artikkel 2
Nõukogu peasekretariaat annab konventsiooni
läbirääkija poolt nimetatud isikule täisvolituse konventsioonile
allakirjutamiseks, tingimusel et konventsioon vastu võetakse.
Artikkel
3
Käesolev otsus jõustub selle vastuvõtmise
päeval.
Brüssel,
                                                                       Nõukogu
nimel,
                                                                       eesistuja
LISA 
(Minamata elavhõbedakonventsiooni tekst)
[1]               UNEPi nõukogu otsus 23/9.
[2]               KOM(2005) 20 (lõplik), 28.1.2005; läbi vaadatud
KOM(2010) 723 (lõplik), 7.12.2010.